b'\n_START_ARTICLE_\nAnn Griffiths\n_START_SECTION_\nBiografia\n_START_PARAGRAPH_\nNascuda Ann Thomas, filla d\'un pag\xc3\xa8s d\'un poble de la regi\xc3\xb3 gal\xc2\xb7lesa de Powys, va ser batejada el 21 d\'abril del 1776. La seva mare mor\xc3\xad quan Ann tenia disset anys, i hagu\xc3\xa9 de tenir cura de la casa d\'aleshores endavant. Encara que cresqu\xc3\xa9 en la fe anglicana, despr\xc3\xa9s d\'oir el predicador Benjamin Jones de Pwllheli el 1796 es convert\xc3\xad al metodisme en una intensa experi\xc3\xa8ncia espiritual. Dos anys m\xc3\xa9s tard, la casa familiar Dolwar Fach ja tenia anomenada com un dels grans centres de predicaci\xc3\xb3 metodista, i fou declarat lloc de preg\xc3\xa0ria el 1803._NEWLINE_En morir el seu pare el 1804, es cas\xc3\xa0 amb Thomas Griffiths, un pag\xc3\xa8s de Meifod que era alhora ministre metodista; continu\xc3\xa0 vivint a Dolwar Fach. Al juliol de l\'any seg\xc3\xbcent tingueren una filla, que nom\xc3\xa9s visqu\xc3\xa9 dues setmanes. De salut fr\xc3\xa0gil, poc despr\xc3\xa9s moria la mare, que fou enterrada a Llanfihangel-yng-Ngwynfa.\n_START_SECTION_\nObres\n_START_PARAGRAPH_\nAnn Griffiths deix\xc3\xa0 uns 70 poemes en gal\xc2\xb7l\xc3\xa8s que formen uns 30 himnes religiosos, tots posteriors al 1802; es considera que foren poesies escrites per al mateix recolliment, i no per a ser cantades p\xc3\xbablicament en els oficis (tanmateix, \xc3\xa9s acceptat a Gal\xc2\xb7les que el nivell d\'aquestes peces nom\xc3\xa9s ha estat superat pel poeta i predicador William Williams Crwys). En morir l\'autora, la seva ex-minyona i confident Ruth Evans recit\xc3\xa0 els himnes al seu esp\xc3\xb2s, el predicador John Hughes de Pontrobert, que els transcrigu\xc3\xa9. A l\'any seg\xc3\xbcent, una selecci\xc3\xb3 (for\xc3\xa7a) revisada en va ser publicada pel reverend Thomas Charles amb el t\xc3\xadtol Casgliad o Hymnau (=Col\xc2\xb7lecci\xc3\xb3 d\'himnes). Durant la resta del segle XIX aquests himnes foren reeditats sovint, per\xc3\xb2 no fou fins al 1905 quan O.M.Edwards public\xc3\xa0 la biografia i antologia Gwaith Ann Griffiths (Les obres d\'Ann Griffiths) que els textos originals de les cartes i les poesies foren accessibles al p\xc3\xbablic en una versi\xc3\xb3 fidel a la transcripci\xc3\xb3 original de Hughes._NEWLINE_El cr\xc3\xadtic literari Saunders Lewis descrigu\xc3\xa9 el seu poema m\xc3\xa9s extens com "una de les can\xc3\xa7ons majestuosos de la poesia religiosa europea", i el gran escriptor gal\xc2\xb7l\xc3\xa8s R. S. Thomas li dedic\xc3\xa0 el poema ep\xc3\xb2nim Fugue for Ann Griffiths (1986). En la cerim\xc3\xb2nia d\'entronitzaci\xc3\xb3 de Rowan Williams com a arquebisbe de Canterbury el 2003, aquest hi feu cantar la seva pr\xc3\xb2pia traducci\xc3\xb3 de l\'himne Yr Arglwydd Iesu (El Senyor Jes\xc3\xbas).'